In ✳ gots namen, ✳ amen. ✳ allen kristanen ✳ moͤnschen, ✳ die ✳ disen brief ✳ ansehent, ✳ lesent, ✳ oder hoͤrent ✳ lesen ✳ nu und hie nach ✳ ewiklich, ✳ ich, Herman von ✳ Landenberg ✳ von Griffense, der elter, ✳ des hochgebornen, durlùchtigen ✳ fùrsten, ✳ hern ✳ Albrechts, ✳ hertzogen ✳ ze ✳ Oͤsterrich,
ze ✳ Styr ✳ und ze ✳ Kernden ✳ und graven ze Habspurg ✳ ꝫcꝭ, ✳ mins gnedigen herren, ✳ houptman und ✳ lantvogt ✳ ze Ergoͤw ✳ und ze Turgoͤw, minen gruͦs und erkantnusse ✳ diser nachgeschriben dingen. ✳ elich getat ✳ ewent ✳ wise lùte ✳ mit brieves hantvesti, ✳ der si recht ✳ un̄ redlich ✳
koment uber ein, ✳ durch daz darnach in kùnftigen ziten ✳ mit krieges anvacht ✳ icht stoͤzze oder irre sal ✳ darin valle, ✳ darumbe, so wizzen alle und besunder die, ✳ dien es ze wizzen durft beschicht, ✳ daz ich ✳ an des vorgenanten ✳ mins herren, des hertzogen ✳ von Oͤsterrich, und ✳ in diser
sache in sinem namen ✳ als an eins graven stat ✳ von Habspurg, ✳ ze gerichte sas offenlich ze rechter tagzit ✳ ze Brugge eͣnent der ✳ Aren ✳ uf der brugg ✳ in Basler bystuͦm ✳ an der offenen, friien lantstrazze, ✳ da man gewonlich ✳ ze gerichte sitzet, ✳ und hatten sich fùr ✳ mich
besamnet ✳ erber ✳ ritter und knechte, ✳ burger und ander lùte ✳ us der stat ✳ ze Brugg ✳ und von dem lande, ✳ und do ich daz gerichte gebien und gevestnete, ✳ als des landes recht ist ✳ und als urteilde gab, ✳ do stalten sich fùr mich ✳ in gerichte ✳ des ersten die erbˀn
Gret ✳ und Anne ✳ von Luvar, geswestern, ✳ mit meiier Ruͦdolf ✳ von Siggingen, irem erkornem wissenthaftem und rechtem vogte, ✳ und mit irem fùrsprechen, ✳ als recht ist, ✳ darnach ✳ dù erbere Adelheit ✳ von ✳ Luvar, ✳ der vorgenanten Margarethen und Annen swestˀ, ✳
mit ✳ Otten ✳ dem Buͤsinger, ✳ irem ✳ elichem manne ✳ und rechtem vogte, ✳ und mit Clausen ✳ und Henslin, ✳ ir beider sùnen, ✳ und ouch mit irem fùrsprechen, ✳ als recht ist. ✳ ✳ und offeneten da ✳ die vorgenanten geswestern ✳ alle driie ✳ mit iren voͤgten ✳ und fùrsprechen, als
vorbescheiden ist, ✳ daz si von irem alten ✳ vetterlichem ✳ erbe ✳ und rechtem urbur hardan ✳ alle driie gelich und gemeinlich ✳ harbracht ✳ und besessen hetten ✳ daz ✳ var ✳ und das geleit, den zol ✳ und das geverte ✳ ze Froiͤdnow ✳ uff der ✳ Aren, ✳ mit mulinen un̄ mùlistetten,
akern und matten, ✳ holtz ✳ und veld ✳ und allem dem, ✳ so dazuͦ gehoͤret, ✳ die driie teile des selben vares ✳ und guͦtes fùr recht erbe ✳ von ✳ dem gotzhuse ✳ ze Sekkingen, ✳ jerlich ✳ umb sechtzehen phenning ✳ gewonlicher mùntz, ✳ die ✳ dem selben gotzhuse ze erbe ✳ zinse
da von gevallen sullen, ✳ und den vierden teil ✳ des selbn̄ ✳ vares ✳ und guͦtes ✳ fùr recht erbe ✳ von dem ✳ gotzhuse ✳ ze Lutzerren ✳ us dem ✳ kamerampte ✳ umb sechs schilling phenningen ✳ gewonlicher mùntze, ✳ die man jerlich ✳ dem selben gotzhuse ze Lutzerren
in die ✳ kamer ✳ da von ✳ ze erbzins geben sol. ✳ darnach offenet der vorgenant Otto Buͤsinger mit fùrsprechen, als recht was, ✳ fùr sich ✳ und die egenanten ✳ Adelheiten von Luvar, ✳ sin elichen ✳ husfrowen, ✳ und fùr ✳ Clausen ✳ und Henslin, ir beider ✳ sûne, ✳ un̄ ✳ vˀjahen
ouch ✳ die selben sin ✳ husfrow ✳ und sine kint ✳ mit im ✳ und er mit inen gemeinlich, ✳ das si wol gesunt ✳ libes und muͦtes ✳ nach rate ir frùnden ✳ und unbetwungenlich ✳ mit guͦter vorbetrachtung ✳ iren dritten teil ✳ der vorgenanten ✳ vares, ✳ zolles, ✳ geleites
und gevertes ✳ und alles des, so dazuͦ gehoͤret, ✳ mit willen ✳ und gunst ✳ der vorgenanten ✳ Margarethen ✳ und Annen ✳ von Luvar, ✳ ir swestern ✳ und gemeinderin, ✳ verkouffet ✳ und ze kouffende ✳ geben hetten ✳ recht und redlich ✳ durch iren meren nutz ✳ und
notdurft ✳ den erwirdigen geistlichen, ✳ der eptischin ✳ und den ✳ closterfrowen ✳ gemeinlich ✳ des conventes ✳ und gotzhuses ✳ ze ✳ Kùngsvelt, ✳ Sant Claren ordens, ✳ in Costentzer bystuͦm, ✳ in des selben closters ✳ und gotzhuses namen ✳ umb ✳ drùhundert ✳ drissig ✳
guldin, ✳ vollen, ✳ swer ✳ und guͦter, ✳ Florentier ✳ gewicht, ✳ dero si in dem namen, ✳ als da vor, ✳ verjahen, ✳ daz si ir ✳ gentzlich gewert ✳ weren ✳ und si anderswa ✳ bekert hetten ✳ in iren meren nutz ✳ und notdurft. ✳ darnach ofneten ✳ und verjahen ✳ die vorgen̄̄ Margareth ✳
und ✳ Anna von ✳ Luvar, ✳ geswestern, ✳ mit dem egenanten meiier Ruͦdolf ✳ von Siggingen, ✳ irem vogte, ✳ und mit fùrsprechen, als recht was, ✳ das si mit willen und gunst ✳ der obgenanten ✳ Adelheiten der Buͤsingerin, ir swester, ✳ Otten des Buͤsingers, irs
swagers, ✳ und ir beider kinden, ✳ die an dem gerichte ✳ ze gegen waren, ✳ ir zwen teile ✳ der vorgenanten ✳ vares, ✳ zolles, ✳ geleites ✳ und gevertes ✳ und alles des, ✳ so dazuͦ gehoͤret, ✳ gegeben hetten ✳ und fuͤgen woͤlten ✳ luterlichen durch got ✳ un̄ durch ir vordˀn
und ir selen heiles willen ✳ den vorgenanten, ✳ der eptischin ✳ und den closterfrowen ✳ gemeinlich ze Kùngsfelt, ✳ in des ✳ selben closters ✳ und gotzhuses namen ewiklich. ✳ darnach, do dise offenungen ✳ beidenthalb ergiengen ✳ und fùrgeleit wurden, als vor
bescheiden ✳ ist, ✳ do stalten sich die vorgenanten ✳ Otto der Buͤsinger, ✳ Adelheit, sin husfrowe, ✳ und ire beider kint ✳ mit irem fùrsprechen ✳ umb iren dritten teil ✳ an dem obgenanten ✳ vare ✳ und guͦte ✳ von des verkouffens ✳ wegen, ✳ und die vorgedachten ✳
Margareth und Anna mit irem vogt ✳ und mit fùrsprechen ✳ umb ir zwen teile ✳ des selben guͦtes ✳ und vares ✳ von der gab und gift wegen, ✳ die si getan hatten ✳ und tuͦn wolten, ✳ zuͦ einander ✳ und baten ✳ die driie teile ✳ mit iren voͤgten un̄ ✳ fùrsprechn̄
unverscheidenlich ✳ und gemeinlich ✳ ze ervarende, ✳ wie si ✳ daz vorgenant var ✳ und was dazuͦ gehoͤret ✳ alles miteinander ✳ gefuͤgen und gegeben moͤchten ✳ in dem namen, ✳ als da vor, ✳ den obgenanten, ✳ der eptischin ✳ un̄ den closterfrowē des cōvētes
ze Kùngsvelt, ✳ in irem und irs gotzhuses namen, ✳ also, ✳ daz si ewiklich daran ✳ habende ✳ und wol besorgt ✳ weren ✳ und daz es kraft hette ✳ nu ✳ und hie nach. ✳ darumbe fragte ich, der vorgenant ✳ richtˀ, ✳ uf ✳ den eit, ✳ was recht were, ✳ und wart vor ✳
mir erteilt ✳ gemeinlich ✳ nach miner urfrag ✳ und gesamnoter urteilde, ✳ wa die vorgenanten ✳ teile alle gemeinlich ✳ mir ✳ als eim richter ✳ zuͦ der obgenanten ✳ eptischinn ✳ und des conventes von Kùngsvelt handen ✳ ufgeͣben ✳ daz obgenant ✳ var ✳ un̄ guͤtˀ
und was ✳ dazuͦ gehoͤret, ✳ und ich darnach ✳ das selbe var ✳ und dù guͤter inantwùrti ✳ von des gerichtes wegen ✳ der vorgenanten ✳ eptischinn ✳ und dem convent ✳ ze Kùngsfelt ✳ zuͦ des selben gotzhuses handen ✳ unversprochenlich, ✳ daz si daran wolhabende un̄
besorgt ✳ wˀen ✳ und daz es ✳ nach des landes ✳ recht ✳ und gewonheit ✳ kraft hetti ✳ nu ✳ und hie nach ✳ eweklich ✳ mit solicher bescheidenheit, daz es den gotzhùsern ✳ von Sekingen ✳ und von Lutzerren ✳ unschedlich sin solte ✳ an iren erbcinsen ✳ von der eigenschaft ✳
wegen, ✳ und das ouch ✳ dù eptischinn ✳ und der convent ✳ von Kùngsvelt ✳ darumbe suͦchen ✳ und vordren solten ✳ willen und gunst ✳ der egenanten ✳ gotzhuser ✳ von Sekingen ✳ und von Lutzerren, ✳ darnach, ✳ als es jetweder gotzhus beruͤrt, ✳ als ouch vor geschrib̄n
stat. ✳ darnach, do disi ✳ urteilde ✳ also geviel, ✳ do giengen ✳ die vorgenanten ✳ geswestern ✳ und teile ✳ alle driie gemeinlich ✳ fùr mich ✳ mit ir voͤgten, ✳ als vor bescheiden ist, ✳ und nach wisung ✳ der urteilden ✳ und des gerichtes ✳ gaben si uf ✳ recht ✳ und redlich ✳ mir und
dem gerichte ✳ zuͦ der vorgenanten ✳ eptischinn ✳ und des conventes handen ✳ von Kùngsvelt ✳ in des selben ✳ gotzhuses namen ewiklich ✳ das obgenante ✳ var ✳ und den zol, ✳ das geleit ✳ und gevert ✳ uf der Aron ze Froͤidnow, mit mùlinen ✳ und mùlistetten, ✳ akern un̄
matten, ✳ holtzern, ✳ gevilden, ✳ welden, ✳ wunne ✳ und ✳ weide, ✳ garten, ✳ boͧngarten, ✳ hofstetten, ✳ hùsern, ✳ schùren, wegen, ✳ stegen, ✳ wazzern ✳ und wazzerrùnsen ✳ und gemeinlich ✳ mit allen den ✳ nùtzen ✳ und rechten, fryheiten ✳ und gewonheiten, ✳ die dazuͦ deheins weͣges
gehoͤrent, ✳ si sin genemmet ✳ oder ungenemmet, ✳ funden ✳ oder unfunden. ✳ diz alles ✳ in dem namen, ✳ als da vor, ✳ han ich von des gerichtes wegen ✳ emphangen ✳ und uf genomen, ✳ als vor bescheiden ist, ✳ und han es fùrbazzer empholh̄n, ✳ ingeantwùrt ✳ und gegeͣb̄n,
als urteild gab, ✳ emphilhe, ✳ antwùrt ✳ und gib ouch mit disem brief ✳ recht und redlich ✳ den vorgenanten, der eͣptischin ✳ und den klosterfrowen ✳ des convents ze Kùngsvelt, ✳ zuͦ des selben gotzhuses handen ✳ ewiklich, ✳ dem es gevertiget, ✳ volgangen, ✳ ingenatwùrt
und gegeͣben ist ✳ vor mir ✳ in gerichte ✳ mit aller der ordenung, ✳ bescheidenheit ✳ und kraft, ✳ worten ✳ und geberden, ✳ die von recht oder ✳ gewohnheit ✳ der stetten ✳ oder des landes ✳ deheins weges darzuͦ gehoͤrent. ✳ die vorgenanten geswestren ✳ und teile alle ✳
drye ✳ hant sich ouch gemeinlich ✳ vor mir in gerichte entzigen ✳ wizzenlich ✳ fùr sich ✳ und ir erben ✳ des rechten, ✳ damitte man ✳ versereten ✳ und entwerten ✳ lùten ✳ ze hilfe kunt ✳ und wider in ir gewer setzet, ✳ und der uszùgen ✳ und fùnden, ✳ damitte si harnach komen
und sprechen moͤchten, ✳ daz si dis kouffes ✳ und diser gabe betwungen ✳ weren ✳ oder daz si an dem kouffe ✳ uber daz halbe betrogen weren ✳ oder des obgenanten ✳ guͦtes ✳ nicht gar gewert weͣren. ✳ si hant sich ouch entzigen ✳ unverscheidenlich ✳ beide in dem kouffe
und ouch in der gabe, ✳ als vor bescheiden ist, ✳ des rechten, ✳ daz da sprichet, ✳ gemein verzihunge vervahe nùt, ✳ und aller der uszùge ✳ und fùnden, ✳ damitte si ✳ nach hilf ✳ und rate ✳ geistlicher ✳ oder weltlicher ✳ richter, ✳ rechten ✳ und gerichten ✳ nach gewonheit
oder fryheit ✳ der stetten ✳ oder des landes ✳ wider die selben kouff ✳ und gabe ✳ jemer getuͦn ✳ moͤchten ✳ mit inen selber ✳ oder mit andern lùten, ✳ alliklich ✳ odˀ bi teilen, ✳ ane alle geverde, ✳ und hant sich ouch verbunden ✳ geͣgen ✳ dem ✳ egenanten ✳ gotzhuse ✳ von
Kùngsvelt ✳ einer rechten werschaft ✳ des obgenanten ✳ vares, ✳ zolles ✳ und geleites ✳ und was ✳ darzuͦ gehoͤret ✳ fùr recht erbe ✳ von den vorgenanten ✳ gotzhùsern ✳ von Sekingen ✳ und von Lutzerren ✳ umb sovil erbzinses, als ✳ vor geschrib̄n stat. ✳ hie bi
waren ✳ in gerichte, ✳ die diser dingen sint gezùg, ✳ die edeln ✳ und erbern hˀren und ritter, ✳ graf Immar von Strazzberg, ✳ bruͦder Peter von Stoffeln, comendùr ze Hiltzkilch, ✳ des Tùtzschen ordens, ✳ herr Hartman von Bùttikon, ✳ herr Johans der Kriech,
herr Goͤtfrid von Rynach, ✳ hern Wernher der Trugsetze von Rinvelden ✳ und herr Ruͦdolf der Hùrus von Schoͤnnow, ✳ und die bescheidenen lùte ✳ Johans Bluͦme, ✳ schultheis ze Brugg, ✳ Wernher der vogt ✳ und Ruͦdolf von Scherntz, ✳ burger ze ✳
Brugg, ✳ und ander erberr lùten vil. ✳ und daruber ze einem waren, vesten, offennen, ewigen ✳ urkùnde, ✳ so han ich, ✳ der vorgenant richter, ✳ als ouch urteilde gab, ✳ disen brief, versigelten ✳ mit minem hangenden ingesigel, ✳ gegeben ✳ dem ✳ vorgenantē
gotzhuse ✳ von Kùngsvelt. ✳ und ze einer meren kuntsami ✳ der vorgenanten sachen ✳ hant ouch die egenanten ✳ gezùg ✳ alle gemeinlich, ✳ die ouch uber die ✳ selben sachen ✳ vor mir ingerichte ✳ urteilde ✳ gab̄n, ✳ ir ingesigel gehenket an disen brief. wir,
die vorgenanten gezùg alle gemeinlich, verjehen ✳ ouch alles des, ✳ so hie vor an disem brief ✳ von ùns geschriben stat, ✳ und daz wir ✳ und ander erber lute ✳ erteilt haben ✳ uber die vorgenanten ✳ sachen ✳ einhelliklich und gemeinlich in aller der mazze, ✳
als vor bescheiden ist, ✳ und daruber ze urkùnde haben wir ùnsri ✳ ingesigel gehenket an disen brief. ✳ wir, die vorgedachten Otto Buͤsinger, Adelheit, sin husfrowe, ✳ Claus ✳ und Henslin, ir beider sùne, ✳ verjehen ouch alles des, ✳ so hie vor an disem
brief ✳ von uns ✳ geschriben stat, ✳ und dez ze urkùnd ✳ han ich, der vorgenante Otto Buͤsinger, ✳ fùr mich ✳ und die egenanten ✳ min husfrowen ✳ und mini kint ✳ und fur ander ✳ ùnser erben ✳ min ingesigel an disen brief gehenket. ✳ und wir, die vorgen̄̄
Margareth ✳ und ✳ Anna von Luvar, ✳ geswestern, ✳ mit dem egenanten ✳ meiier Ruͦdolf von Siggingen, ✳ ùnserm ✳ vogte, ✳ verjehen ouch ✳ sunderlich ✳ alles des, ✳ so hie vor ✳ von uns geschrib̄n stat, ✳ und darùber ze urkùnde ✳ han ich, der selbe ✳ meiier Ruͦd̄
von Siggingen, ✳ fùr die egenanten geswestren ✳ und ir erben ✳ in irs rechten vogtes wise, ✳ als si mich baten ✳ und ouch als es erteilt wart, ✳ min ingesigel gehenket ✳ an disen brief. ✳ diz beschach ✳ und wart diser ✳ brief geb̄n ze Brugg ✳ an dē ✳ nechstē
dornstag vor sant ✳ Valentins tag, ✳ nach gottes geburte ✳ tusent ✳ drùhundert ✳ fùnftzig jaren ✳ und darnach in dem fùnften jare. ✳